Príloha č. 1 súťažných podkladov

|  |
| --- |
| **opis predmetu zákazky** |

**Opis predmetu zákazky**

**Vymedzenie predmetu zákazky**

Predmetom zákazky je poskytnutie audítorských služieb v nasledovnom rozsahu: overenie (audit) konsolidovaných účtovných závierok vybraných účtovných jednotiek verejnej správy (kapitol štátneho rozpočtu) zostavených za roky 2022, 2023, 2024, overenie (audit) konsolidovanej účtovnej závierky ústrednej správy zostavenej za roky 2022, 2023, 2024  a overenie súladu konsolidovaných výročných správ kapitol štátneho rozpočtu vyhotovených za roky 2022, 2023, 2024 s konsolidovanými účtovnými závierkami kapitol štátneho rozpočtu zostavenými za roky 2022, 2023, 2024 štatutárnym audítorom (ďalej aj ako „audítor“). Povinnosť overenia konsolidovaných účtovných závierok a overenia súladu výročnej správy s účtovnou závierkou stanovuje účtovným jednotkám zákon č. 431/2002 Z. z. o účtovníctve v znení neskorších predpisov (ďalej len „zákon o účtovníctve“). Štatutárny audit (ďalej aj ako „audit“) bude vykonaný v súlade so zákonom č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov (ďalej aj ako „zákon o štatutárnom audite“), t. j. v súlade s medzinárodnými audítorskými štandardami, a v prípade, že je auditovaná účtovná jednotka v zmysle § 2 ods. 16 zákona o štatutárnom audite subjektom verejného záujmu, aj v súlade s Nariadením Európskeho parlamentu a Rady (EÚ) č. 537/2014 zo 16. apríla 2014 o osobitných požiadavkách týkajúcich sa štatutárneho auditu subjektov verejného záujmu a zrušení rozhodnutia Komisie 2005/909/ES (ďalej len „Nariadenie EÚ”). Výsledkom práce audítora bude vydanie správy audítora v súlade s § 27 zákona o štatutárnom audite, v ktorej vyjadrí názor, či konsolidovaná účtovná závierka poskytuje pravdivý a verný obraz finančnej situácie a výsledku hospodárenia v súlade so zákonom o účtovníctve a vydanie dodatku správy audítora, v ktorom vyjadrí názor, či údaje v konsolidovanej výročnej správe sú v súlade s konsolidovanou účtovnou závierkou.

**Špecifikácia predmetu zákazky**

1. *Overenie konsolidovaných účtovných závierok vybraných účtovných jednotiek verejnej správy*

Konsolidovanú účtovnú závierku za rok 2021 zostavovalo 21 kapitol štátneho rozpočtu. V ďalších rokoch bude ich počet závisieť od konkrétneho usporiadania konsolidovaného celku. Konsolidácia sa vykonáva v jednotnom informačnom systéme – Centrálnom konsolidačnom systéme. Výstupom práce audítora na tomto stupni za rok 2021, podľa súčasného usporiadania konsolidovaného celku bude 21 správ ku konsolidovanej účtovnej závierke kapitol štátneho rozpočtu.

1. *Overenie konsolidovanej účtovnej závierky ústrednej správy*

Konsolidovanú účtovnú závierku ústrednej správy zostavuje Ministerstvo financií Slovenskej republiky (ďalej aj ako „MF SR“). K 31.12.2021 do konsolidácie vstúpilo 21 konsolidovaných účtovných závierok zostavených správcami kapitol štátneho rozpočtu, ktoré konsolidovanú účtovnú závierku zostavujú a 14 individuálnych účtovných závierok kapitol štátneho rozpočtu, ktoré konsolidovanú účtovnú závierku nezostavujú. V ďalších rokoch bude ich počet závisieť od konkrétneho usporiadania konsolidovaného celku – ministerstiev, ostatných ústredných orgánov štátnej správy a ich dcérskych účtovných jednotiek. Výstupom práce audítora na tomto stupni bude 1 správa audítora ku konsolidovanej účtovnej závierke ústrednej správy (štátu).

Individuálne účtovné závierky kapitol štátneho rozpočtu (za rok 2021 v počte 14) nebudú overované audítorom s cieľom vystavenia správy audítora k individuálnej účtovnej závierke, sú len súčasťou overovaného konsolidovaného celku pre audit konsolidovanej účtovnej závierky ústrednej správy (štátu).

1. *Overenie súladu konsolidovaných výročných správ vybraných účtovných jednotiek verejnej správy s konsolidovanými účtovnými závierkami.*

Konsolidované výročné správy za rok 2021, podľa súčasného usporiadania konsolidovaného celku, zostavovalo 21 kapitol štátneho rozpočtu. Konsolidácia sa vykonáva v jednotnom informačnom systéme – Centrálnom konsolidačnom systéme. V správe ku konsolidovanej účtovnej závierke kapitoly štátneho rozpočtu vyjadrí audítor taktiež názor, či údaje v konsolidovanej výročnej správe sú v súlade s konsolidovanou účtovnou závierkou. Ak konsolidovaná výročná správa nebude k dispozícii pred dátumom vydania správy audítora, výstupom práce audítora bude dodatok správy audítora, v ktorom vyjadrí názor, či údaje v konsolidovanej výročnej správe sú v súlade s konsolidovanou účtovnou závierkou.

1. *Riadenie projektu a komunikácia*

Okrem výkonu auditu v súlade so zákonom č. 423/2015 Z. z. bude audítor poskytovať minimálne aj nasledovné aktivity:

* Konzultácia návrhu stratégie auditu a odsúhlasenie harmonogramu auditu s MF SR.
* Priebežná komunikácia s MF SR a vedením príslušnej účtovnej jednotky o priebehu auditu.
* Komunikácia s Výborom pre audit konsolidovanej účtovnej závierky MF SR a konsolidovanej účtovnej závierky ústrednej správy Slovenskej republiky (ďalej len „výbor pre audit“).
* Prerokovanie návrhu správ audítora o overení konsolidovaných účtovných závierok vybraných účtovných jednotiek verejnej správy a o overení súladu konsolidovaných výročných správ s konsolidovanými účtovnými závierkami s vedením príslušnej účtovnej jednotky, s MF SR a s výborom pre audit. Správy audítora o overení konsolidovaných účtovných závierok a overení súladu konsolidovaných výročných správ s konsolidovanými účtovnými závierkami budú vydané vždy v dvoch exemplároch, jeden pre účtovnú jednotku a jeden pre MF SR.
* Prerokovanie návrhu správy audítora o overení konsolidovanej účtovnej závierky ústrednej správy s MF SR a s výborom pre audit. Správa audítora o overení konsolidovanej účtovnej závierky ústrednej správy bude vydaná v jednom exemplári, pre MF SR.
* Prerokovanie návrhu správ o zisteniach a odporúčaniach z auditov konsolidovaných účtovných závierok kapitol štátneho rozpočtu s vedením príslušnej účtovnej jednotky, s MF SR a s výborom pre audit. Správy o zisteniach a odporúčaniach z auditov konsolidovaných účtovných závierok kapitol štátneho rozpočtu budú vydané vždy v dvoch exemplároch, jeden pre účtovnú jednotku a jeden pre MF SR.
* Prerokovanie návrhu správy z auditu konsolidovanej účtovnej závierky ústrednej správy s MF SR a s výborom pre audit. Správa o zisteniach a odporúčaniach z auditu konsolidovanej účtovnej závierky ústrednej správy bude vydaná v jednom exemplári, pre MF SR.

Výkon audítorských služieb bude realizovaný v Bratislave, v priestoroch Poskytovateľa služby, v priestoroch MF SR a priestoroch príslušnej kapitoly štátneho rozpočtu. Záleží od profesionálneho úsudku a rozhodnutia Poskytovateľa služby, či je potrebné audítorské úkony vykonať aj v účtovných jednotkách j kapitoly štátneho rozpočtu, ktoré sa nachádzajú mimo Bratislavy. Verejný obstarávateľ vytvorí pre uskutočnenie tohto zámeru nevyhnutné organizačné podmienky.

1. *Požadované výstupy a termíny*

Termín pre zostavenie konsolidovaných účtovných závierok kapitol štátneho rozpočtu aj konsolidovanej účtovnej závierky ústrednej správy je najneskôr do 20. júna roku nasledujúceho po roku, za ktorý sa audit vykonáva resp. do termínu stanovenom v osobitnom právnom predpise. Pre individuálnu účtovnú závierku kapitol štátneho rozpočtu platí, že výkazy súvaha a výkaz ziskov a strát sa predkladajú do 5., resp. 10. februára a poznámky do 30. apríla roku nasledujúceho po roku, za ktorý sa audit vykonáva, resp, do termínu stanovenom v osobitnom právnom predpise.

Správy audítora v súlade s § 27 zákona č. 423/2015 Z. z. budú audítorom vydané v nasledovných termínoch:

* ku konsolidovaným účtovným závierkam vybraných účtovných jednotiek verejnej správy zostaveným za roky 2022, 2023 a 2024 do 30. septembra kalendárneho roka nasledujúceho po dátume, ku ktorému boli auditované konsolidované účtovné závierky zostavené;
* ku konsolidovanej účtovnej závierke ústrednej správy zostavenej za roky 2022, 2023 a 2024 do
31. októbra kalendárneho roka nasledujúceho po dátume, ku ktorému bola auditovaná konsolidovaná účtovná závierka zostavená.

Dodatok správy audítora k súladu konsolidovaných výročných správ kapitol štátneho rozpočtu vyhotovených za roky 2022, 2023 a 2024 s konsolidovanými účtovnými závierkami kapitol štátneho rozpočtu zostavenými za roky 2022, 2023 a 2024 sa Poskytovateľ zaväzuje predložiť do 15. novembra kalendárneho roka nasledujúceho po dátume, ku ktorému boli auditované konsolidované účtovné závierky a konsolidované výročné správy zostavené.

Správy o zisteniach z auditu a odporúčaniach audítora z overenia konsolidovaných účtovných závierok vybraných účtovných jednotiek verejnej správy zostavených za roky 2022, 2023 a 2024 budú predložené najneskôr do 15. novembra kalendárneho roka nasledujúceho po dátume, ku ktorému boli auditované konsolidované účtovné závierky a konsolidované výročné správy zostavené.

**Indikatívny zoznam účtovných jednotiek konsolidovaného celku ústrednej správy k 31.8.2022**

|  |  |  |
| --- | --- | --- |
| Kapitola ŠR zostavujúca KÚZ | Počet ÚJ | z toho |
| RO | PO | OS/ŠP/ŠF/VVI |
| Ministerstvo školstva, vedy, výskumu a športu SR | 336 | 324 | 11 | 1/0/0/0 |
| Ministerstvo zdravotníctva SR | 87 | 40 | 37 | 8/2/0/0 |
| Ministerstvo spravodlivosti SR | 86 | 86 | 0 | 0/0/0/0 |
| Ministerstvo práce, sociálnych vecí a rodiny SR | 86 | 83 | 1 | 2/0/0/0 |
| Ministerstvo pôdohospodárstva a rozvoja vidieka SR | 61 | 47 | 6 | 0/8/0/0 |
| Slovenská akadémia vied | 48 | 1 | 0 | 0/0/0/47 |
| Ministerstvo kultúry SR | 31 | 7 | 24 | 0/0/0/0 |
| Ministerstvo životného prostredia SR | 22 | 2 | 17 | 0/2/1/0 |
| Ministerstvo obrany SR | 21 | 11 | 2 | 7/1/0/0 |
|  Ministerstvo financií SR | 20 | 8 | 0 | 11/1/0/0 |
| Ministerstvo dopravy a výstavby SR | 19 | 6 | 0 | 10/2/1/0 |
| Ministerstvo hospodárstva SR | 17 | 4 | 3 | 8/1/1/0 |
| Ministerstvo vnútra SR | 12 | 4 | 6 | 2/0/0/0 |
| Generálna prokuratúra SR | 9 | 9 | 0 | 0/0/0/0 |
| Ministerstvo zahraničných vecí a európskych záležitostí SR | 5 | 3 | 1 | 1/0/0/0 |
| Úrad pre normalizáciu, metrológiu a skúšobníctvo SR | 4 | 2 | 1 | 0/1/0/0 |
| Úrad geodézie, kartografie a katastra SR | 3 | 2 | 1 | 0/0/0/0 |
| Ministerstvo investícií, regionálneho rozvoja a informatizácie SR | 3 | 1 | 1 | 1/0/0/0 |
| Správa štátnych hmotných rezerv SR | 2 | 1 | 0 | 1/0/0/0 |
| Národný bezpečnostný úrad SR | 2 | 1 | 1 | 0/0/0/0 |
| Štatistický úrad SR  | 2 | 1 | 1 | 0/0/0/0 |
| ***Spolu (21 kapitol)*** | **876** | ***643*** | ***113*** | ***52/18/3/47*** |

|  |  |  |  |
| --- | --- | --- | --- |
| Kapitola ŠR nezostavujúca KÚZ | Počet ÚJ |  |  |
|  |  |
|  Úrad vlády SR | 1 |  |  |
|  Kancelária Národnej rady SR | 1 |  |  |
|  Kancelária prezidenta SR | 1 |  |  |
|  Kancelária Najvyššieho správneho súdu SR | 1 |  |  |
|  Kancelária Ústavného súdu SR | 1 |  |  |
|  Kancelária súdnej rady SR | 1 |  |  |
|  Najvyšší kontrolný úrad SR | 1 |  |  |
|  Kancelária najvyššieho súdu SR | 1 |  |  |
|  Protimonopolný úrad SR | 1 |  |  |
|  Slovenská informačná služba | 1 |  |  |
|  Úrad jadrového dozoru SR | 1 |  |  |
|  Úrad pre reguláciu sieťových odvetví SR | 1 |  |  |
|  Úrad pre verejné obstarávanie SR | 1 |  |  |
|  Úrad priemyselného vlastníctva SR | 1 |  |  |
|  Úrad pre územné plánovanie a výstavbu SR | 1 |  |  |
| ***Spolu (15 kapitol)*** | **15** |  |  |

Poznámka:

Na základe aktuálne dostupných informácií existuje pravdepodobnosť, že do konca roka 2022 vznikne nový konsolidovaný celok kapitoly Úradu vlády SR s 1 podriadenou rozpočtovou organizáciou.

KÚZ – konsolidovaná účtovná závierka

ÚJ – účtovná jednotka

RO – rozpočtová organizácia

PO – príspevková organizácia

OS – obchodná spoločnosť; len dcérska účtovná jednotka

ŠP – štátny podnik

ŠF – štátny fond

VVI – verejná výskumná inštitúcia